REVIDERING AV REGELVERK FOR TILDELING AV CERT FOR LURE COURSING

**Forslag fra KG LC til SHK.**

**Dato: 16.Oktober 2024.**

**PROSESS FREM MOT FREMLEGG AV FORSLAGET**

KG LC viser til tidligere prosess rundt revidering av regelverket for lure coursing og seneste vedtak i SHK i sak 65/24 i møte 5 avholdt 27.6.2024. Ettersom dette vedtaket ikke ble fulgt opp av de respektive raseklubber tok KG LC initiativ til en prosess for å få saken sluttført i tråd med frist fastsatt av SHK til 1.11.2024.

KG LC har involvert de aktuelle raseklubber i arbeidet med det forslaget som fremkommer nedenfor. Dette har skjedd ved at et konkret forslag ble sendt klubbene 18/9-24, høringsfrist tilbake til KG LC 2/10-24. På forespørsel avholdt vi møte med klubbene 1/10-24. Etter møtet fikk klubbene ytterligere en ukes frist til å sende inn kommentarer og synspunkter på forslaget. Fra KG LC sin side var det ikke intensjonen at forslaget skulle ut blant en samlet medlemsmasse i raseklubbene, men for diskusjon i de respektive styrer. Norsk Whippetklubb valgte å sende forslaget på en type høring blant sine medlemmer.

**OPPSUMMERING AV SYNSPUNKTER FRA RASEKLUBBENE**

Samtlige raseklubber støtter forslaget som presenteres nedenfor med unntak av Norsk Whippet Klubb.

Norsk Myndeklubb støtter utkastet de fikk tilsendt uten ytterligere kommentarer eller synspunkter.

Norsk Greyhound Klubb støtter forslaget, men har også noen ytterligere forslag som ikke angår cert reglene, men som KG LC anser som gode forslag for å øke spenningen og engasjementet rundt sporten ytterligere. Ettersom disse ikke angår cert reglene omtales ikke de videre her, men er noe arrangerende raseklubber bør vurdere å innføre ved prøver.

Irsk Ulvehundklubb Norge støtter forslag uten ytterligere kommentarer eller synspunkter.

Podencoklubben støtter forslaget. De har også flere gode forslag som bør vurderes i forbindelse med avholdelse av prøver for å øke interessen og også ivareta konkurranseelementet. Disse berører ikke certreglene, men KG LC anser også dette som gode og relevante forslag som arrangerende raseklubber bør drøfte å innføre. KG LC omtaler ikke disse videre her.

Norsk Whippetklubb (NWK) støtter ikke forslaget. De ønsker mindre justeringer innenfor gjeldende regelverk.

Forslaget er i det videre bygd opp slik at vi presenterer forslaget med dens ulike elementer, presenterer essensen i forslaget/argumentasjonen fra Norsk Whippetklubb og kommenterer dette.

Alle innspill fra raseklubbene er vedlagt dette forslaget i sin helhet enten de kom i form av en kort
e-post eller i notatform.

**BRUKSHUNDPRØVER OG DERES FORMÅL**

«Formålet med bruksprøver er å kartlegge hundenes bruksegenskaper,
og å tjene avlsarbeidet ([Norsk Kennel Klub](https://www.nkk.no/jakt-og-brukshund/category979.html)).»

Formålet med lure coursing er å

«*bidra til at hundene skal kunne opprettholde sin opprinnelige karakter og utseende, og være et mål på deres naturlige jaktegenskaper, deres evne til effektivt å utnytte sin opprinnelige kapasitet for hurtighet og smidighet samt legge ned et bytte. Dette skal ikke gå ut over myndens sosiale oppførsel i kontakt med andre hunder og mennesker*.»
([Regler for lure coursing](https://www.nkk.no/getfile.php/13296807-1550666703/Dokumenter/Aktiviteter/Lure%20coursing/Lure-Coursingregler.pdf))

Sitatet ovenfor viser tydelig at LC er å betrakte som en bruksprøve.

Dagens LC regelverk legger bare delvis formålet med bruksprøver slik de er definert av NKK til grunn for tildeling av cert og championat. Dagens regelverk trekker i tillegg inn et konkurranseelement ved at plassering på resultatlisten og antall deltagende hunder i rasen er av betydning i tillegg til oppnådde poeng.

Det kan argumenteres for at dagens regelverk for tildeling av cert bryter med hva en brukshund-prøve er ved at disse konkurranseelementene trekkes inn. KG LC mener at LC prøver også skal være en konkurranse, **men er av den oppfatning at det å oppnå cert og dermed kunne bli kvalifisert for tittelen N LCCH ikke bør knyttes opp mot konkurranse elementet, men utelukkende basere seg på oppnådde poeng som gir uttrykk for hundens bruksegenskaper.**

Premiering ut fra konkurranseelementet ivaretas ved premiering på de ulike prøvene og ved utarbeiding av "årets beste" lister osv. Forslagene fra Podencoklubben og Greyhound klubben er også høyst relevante i denne sammenheng. Flere av forslagene vil det nok ta tid å implementere, men er noe raseklubbene bør oppfordres til å jobbe videre med, gjerne i samarbeid med KG LC.

LC-regelverket for å oppnå cert står i kontrast til majoriteten av de andre prøveregelverkene til NKK.

I mange, kanskje til og med majoriteten, av NKKs prøveregelverk er kravene til cert/championat vektet svært annerledes enn i det nasjonale LC-regelverket. I disse regelverkene er det ikke antall deltagende hunder som avgjør hvor mange som kan motta bruksmeritter, men hundens bruksegenskaper.

Det kan være hensiktsmessig å igjen se på formålet til LC:

«… *bidra til at hundene skal kunne opprettholde sin opprinnelige karakter og utseende»*.

Svært mange av NKKs prøveregelverk legger 1.premie-grad (som krever en viss oppnådd poengsum/prosent) til grunn for utdeling av cert og/eller championat-tittel. Det vil i praksis si at stiller det åtte hunder på en drevprøve for dachshund og sju av dem oppnår en 1. premie, så får alle sju en 1. premie. Oppnår hunden tre førstepremier på prøver, i tillegg til utstillingskravet, så blir den drevchampion. Hver enkelt hunds prestasjon blir bedømt og premiert. Det er også verdt å ta med seg at dette er hunder som blir brukt i faktisk jakt, i motsetning til våre raser. NKKs definerte formål for brukshund-prøver er innfridd.

Cert-kravet i det norske lure coursing regelverket står i kontrast til resten av NKKs prøveregler. For her er det antall hunder som stiller til start som avgjør hvor mange cert som skal deles ut i tillegg til oppnådde poeng, vekting av delmomenter, og desimaler som avgjør hvilken hund som faktisk får certet. Faktisk er det slik at to hunder i samme klasse kan få samme poengsum, men bare en får cert. Samtidig kan en hund i samme rase, men i en annen klasse, med en lavere poengsum oppnå cert.

I enkelte raser så vet vi at det er ofte nøye planlagt hvilke hunder som kan/får/bør stille til start for at cert- og championatkrav skal møtes, og titler skal oppnås. Lure coursing har i aller høyeste grad blitt en konkurransesport og det skal den også være, men det er etter KG LC sin oppfatning gått for langt og det er i for liten grad fokus på bruksegenskaper i populasjonen.

**HVORDAN FORVALTE RASENES BRUKSEGENSKAPER BEST MULIG**

I dag er det altfor mange gode LC-hunder som aldri vil oppnå et norsk championat de er mer enn nok kvalifiserte til å motta. Og nettopp dette er et viktig poeng – jo flere som ser verdien i å delta på LC, og som oppnår fortjente meritter på LC, jo mer bidrar LC-prøver til «*at hundene skal kunne opprettholde sin opprinnelige karakter og utseende».*

LC er et definert avlsverktøy, og det, sammen med eksteriørbedømmelser er med på å opprettholde form og funksjon i avlsarbeidet. For våre raser, som ikke lengre har mulighet til å utøve sin opprinnelige jaktform, så er lure coursing ekstra viktig i raseforvaltningen. Da bør det kun være hundens prestasjon på prøven som ligger til grunn for oppnåelsen av meritter.

Det er land (Sverige, Danmark) som har cert regler bygd på samme prinsipper som dagens norske regelverk, men i f.eks. Finland, som er den største LC nasjonen i Norden, er dette slik KG LC foreslår her. I det finske LC-regelverket får alle hunder som presterer 75% på en offisiell prøve utdelt cert. Uavhengig av antall hunder i klassen og plassering. Championatkravet i Finland er fem cert oppnådd over minst to sesonger.

Det har alltid vært svært vanskelig å oppnå tittelen som norsk lure coursing champion (N LCCH). Dette fordi det sjelden arrangeres mer enn tre prøver på ett år, og dagens championatkrav er tre cert, og det må gå minst ett år og en dag mellom første og siste cert.

I dag, med gjeldende cert krav og de få prøvene som arrangeres i Norge, er det svært vanskelig å oppnå tittelen N LCCH uten å ha oppnådd championattittel i et annet land først (noe alle deltagere, både norske og utenlandske, er veldig klar over).

Et mulig motargument for å endre reglene for cert/championat er at svært mange hunder oppnår minst 75% på en LC prøve. KG LC mener det er et argument som ikke bør tillegges vekt. Dersom LC dommerne mener at tilnærmet alle hundene i en rase viser bruksegenskaper som tilsvarer 75% av maks antall poeng så anser KG LC at det er bare positivt og en honnør for godt avlsarbeid.

KG LC er videre av den oppfatning at dersom konkurranselementet blir tillagt for stor vekt kan det føre til at oppdrettere som er mest eller utelukkende opptatt av lure coursing vil avle frem individer med utelukkende gode lure coursing egenskaper. Disse egenskapene vil kunne gå på tvers av rasestandarder. Hundene vil ikke delta eller ikke oppnå meritter på utstilling. Vi vil fort kunne få to typer mynder. Dette er etter KG LC sin oppfatning uheldig og ikke ønskelig. Vi ønsker mynder som både har gode bruksegenskaper og som er i henhold til rasestandarder ("Beauty and Performance"). Vi vil advare sterkt mot en utvikling vi kan se i deler av Europa der det konkurreres i rundbaneløp på tid innenfor FCI's regelverk. Der ser vi tydelig at for flere raser ser vi tegn på en utvikling i retning av to typer innenfor samme raser.

**FORSLAG FRA NORSK WHIPPET KLUBB**

NWK er i mot forslaget ovenfor og hovedelementene i deres begrunnelse kan sammenfattes i disse punktene:

**NWK** er bekymret for at det foreslåtte systemet, hvor hunder kan oppnå cert uavhengig av antall deltakende hunder og plassering, vil redusere verdien av et Norsk Lure Coursing Championat
(N LCCH) fordi i noen raser vil tilnærmet alle hundene oppnå minst 75% av maks antall poeng.

**Kommentar fra KG LC:** Som nevnt ovenfor mener KG LC det vitner om godt og riktig avlsarbeid dersom de aller fleste hundene i en rase oppnår minst 75% og er ikke noe som bør ses på som
et problem.

**NWK** viser til at lure coursing i NKK er definert som SPORT og ikke som JAKT som flere av de andre bruksprøvene og at prøvene under paraplyen JAKT ikke er definert på samme måte som konkurransene under paraplyen SPORT. Videre at et lure coursing cert ikke vil utløse noen form for godkjenning til videre aktivitet og bruk slik det er for noen raseklubber der det kreves cert for å bli godkjent for avl. NWK mener at ved at man må ha gyldig lisens for å kunne delta på lure coursing prøver har man allerede god nok dokumentasjon for bruksegenskaper.

**Kommentar fra KG LC**: KG LC fastholdet at lure coursing blir å definere som en bruksprøve.
Et synspunkt om at kravet til lisens er god nok dokumentasjon på bruksferdigheter blir som
å sammenligne epler og pærer. Ved de tre lisensløpene som kreves er det en lisensutsteder
(og ikke en dommer) som vurderer at hundene ikke viser noen form for aggressivitet, er moden nok og løper etter byttet. Det er noe helt annet enn å oppnå 75% på en prøve.

**NWK** er av den oppfatning at tre cert er for lite og viser til Finland der kravet er fem cert og at finske dommere er strengere enn andre lands dommere. De etterlyser også erfaringer fra Finland.

**Kommentar fra KG LC**: I Norge arrangerer vi tre prøver per år, mens Finland i 2024 har 17 terminfestede prøver. Hadde vi hatt like mange burde kravet hos oss også vært flere enn tre cert for å oppnå championattittelen. Alle regelendringer bør evalueres, og KG LC sier i oppsummeringen under at en evt. endring i tråd med forslaget selvsagt må evalueres ved neste regelverksendring. Det er heller ikke dokumentert at finske dommere dømmer strengere og/eller annerledes enn dommere fra andre land.

**NWK** mener forslaget vil medføre en potensiell svekkelse av rekruttering og gjennomføring av prøver. NWK er bekymret for at forslaget kan ha negative konsekvenser for rekrutteringen til sporten.

**Kommentar fra KG LC**: Vi mener det motsatte. Forslaget vil virke rekrutterende ved at det ikke er mer eller mindre tilfeldigheter og antall hunder som avgjør om du oppnår cert, men bruksegenskapene.

**NWK** ser behov for harmonisering med Sverige og Danmark som har cert regler omtrent som dagens norske regler. Norge kan i disse landene bli sett på som det letteste landet å få cert i.

**Kommentar fra KG LC:** Hvis Norge velger å legge vekt på bruksegenskaper ved tildeling av cert tar vi myndenes fremtidige utvikling på alvor. Hvis endrede cert regler skulle vise seg å øke deltagelsen fra andre land er det noe vi skal ta i mot med åpne armer.

**NWK** mener at utfordringen knyttet til raser med få deltagende hunder kan løses ved at det også deles ut cert i raser med bare én deltagende hund.

**Kommentar fra KG LC:** KG LC er enig i forslaget slik det fremkommer i forslaget under oppsummeringen nedenfor.

**NWK** er redd forslaget vil virke fordyrende og hindre deltagelse fra landsdeler der det i dag ikke arrangeres prøver.

**Kommentar fra KG LC**. Forslaget fra KG LC vil gjøre det mer attraktivt for en whippet eier i Troms eller Finnmark å reise til Østlandet eller Trøndelag der det kan oppnås cert på bakgrunn av bruksmeritter og ikke antall deltagende hunder som i dag.

**OPPSUMMERING/KONKLUSJON**

Dagens regelverk for cert er etter vår oppfatning ikke i samsvar med intensjonen med LC som bruksprøve.

Et cert-krav på lik linje med andre prøveregler, vil ha en utelukkende positiv effekt for rasene våre og LC-sporten. KG LC mener det vil rette fokus på bevaring av bruksegenskaper og eksteriør i videre avl, samt øke rekrutteringen og interessen for LC.

KG LC vil hvert år ved sesongslutt foreta en evaluering av de nye cert-reglene slik at vi i forkant av neste regelverksrevidering kan komme med en tydelig anbefaling på hva som bør gjelde videre.
Vi vil inkludere raseklubbene i denne evalueringen.

KG LC foreslår derfor at dagens regler for cert endres slik:

***Cert utdeles til alle hunder som oppnår minst 75% av maks poengsum med unntak av de som allerede er full-certet. Dette gjelder også i raser der det deltar bare én hund.***